**НАРОДНО ЧИТАЛИЩЕ „ЖЕЛЕЗНИК-1988“ , ГРАД СТАРА ЗАГОРА**

6000 Стара Загора, ул.,,Арх. Христо Димов“№ 37А, тел. 0889678770

**ОТЧЕТ**

**за дейността на НЧ “Железник -1988“, град Стара Загора, през 2020 г.**

Уважаеми дами и господа, приятели,

Изминалата 2020 година бе за всички ни една необичайна година, съпътствана с много предизвикателства. Връхлетялата ни пандемия промени всичко около нас - промени света.

В читалището, като средище за задоволяване на духовните потребности на населението и място за разнообразни културно-просветни и социални дейности, и любителско художествено творчество, и тази година работехме по приетия културен, календарен план, съобразявайки се със създадената обстановка, разпоредбите и забраните. Поставено в нови, непознати условия, настоятелството търсеше възможности през годината и успяхме да реализираме част от проявите и дейностите, в усложнената епидемична обстановка. На 6 януари, отбелязахме 172-та годишнина от рождението на гениалния поет-революционер, Христо Ботев, с четене на безсмъртните му стихове и беседа за поетичното му творчество, за неговите стремежи и идеали. Бабин ден и Деня на родилната помощ, отпразнувахме на 19.01.- неделя, с участието на жените от квартала и Фолклорна група „Огърлица“. След уводното тематично слово бе представен характерния за празника обичай - „Поливане на бабата“, с плъзгането на сапуна, разчупване на питата и благословиите. По традиция, бабата поведе хорото, след което празникът продължи с традиционната софра, с много песни, анекдоти и веселие.

 - 2 -

На 28.01., споделихме празника с колегите от НЧ „Климент Охридски“ - по повод „162 години - читалищно дело в Стара Загора“, и награждаването на председателя на читалището – Иван Аяров с юбилеен знак, плакет и званието „Заслужил читалищен деятел“, присъдено от СНЧ, по повод 80-годишнината му. Денят на лозарите и винарите - „Трифон Зарезан“ отбелязахме по стар стил, на 14 февруари, с ритуално подрязване на лозата, засадена от нас в двора на читалището и поливането й с вино за берекет. По стар български обичай. Елена Петрова разчупи и подаде на всеки - от топлата уханна погача, приготвена лично от нея за празника, след което тържеството продължи в залата на читалището, с тематична програма на жените от групата.

На 16 февруари, във фоайето на драматичния театър „Гео Милев“ бе поклонението на Голямата тракийска народна певица, оставила стотици песни във фонда на БНР и телевизия за поколенията, изпяла един от шедьоврите в тракийския ни песенен фолклор „Злато моме“ – Пенка Павлова. Всички жени от групата за фолклор „Огърлица“ при читалището, с дълбок поклон изразихме почитта си към нея, като дългогодишен приятел на групата и читалището, и я изпратихме с аплодисменти - за „Последно сбогом!“. По повод 147-годишнината от обесването на Апостола на свободата, на 18.02., сутринта, гостувахме при децата от Детска градина „Звездица“ в квартала. Тържеството започна с тематична програма от стихове и песни, представени от възпитаниците на г-жа Бистра Желева, след което децата с интерес слушаха разкази, за премеждията на Дякона.

От 11.00ч., с жените от квартала, организирано присъствахме и на общоградското тържество, в центъра на града - пред паметника на Васил Левски.

Традиционният фолклорен празник, по повод Сирни Заговезни –„Да прогоним заедно злото“, през изминалата 2020 - проведохме на 1-ви март и макар, че бе включен в Културния календар на общината с финансиране /суми по поръчение/, след разговор с колеги от Отдел „Култура“, относно редуцираните

 - 3 -

средства на общинския бюджет, трябваше да решим – на кой от предстоящите празници /Сирни Заговезни или Великден/ да бъдат намалени средствата, за сметка на другия. Решено бе, със свои сили да подготвим празника за Сирни Заговезни, а за Великден - да поканим оркестър със солисти, с богата програма и народно веселие, да отбележим подобаващо големия празник. За пореден път, се обърнахме с писма и лично разговаряхме с управители на местни фирми от квартала и града, да ни подкрепят за награди на участниците от самодейните състави, в празника на Сирни Заговезни. Откликнаха само двама -„Терзиев халва“ и „Магазини Си Би Ес“, на които – благодарим от сърце! Празникът започна още в 10.30 часа, когато музикантите от Общински духов оркестър - Стара Загора огласиха квартала с любими народни хора. Тази година той съвпадна и с Деня на Баба Марта, и Празника на самодееца, което го направи още по-значим, защото именно те, самодейците бяха основните действащи лица. С интерес се посрещна изпълнението на Гайдарския състав „Ангел войвода“ – от Асеновград, след което участниците от Кукерския състав „Джамал“, при читалището, изпълниха своя танц и ритуал за „прогонване на злото“ от квартала, около запаления огън. След тях, Баба Марта разказа своята „Легенда за мартеницата“ и раздаде мартенички на децата от „Броеничка“. Програмата ни разнообразиха с участието си и жените от фолклорната група при НЧ „Съзнание“ - село Християново, с ръководител Петко Бонев, Народен хор при Тракийско дружество ,,Одринска епопея“, с ръководител Петко Танев, танцьорите от ДЮТС „Броеничка“, при НЧ “Иванка Терзиева“, село Богомилово, с ръководител Данаил Тодоров и Клуб за български народни танци „Тракийци“, с ръководител Таня Александрова. Празникът продължи с изпълненията на народните певици Надка Хаджийска, Ирина Бойчева и Мария Танева на песните, на които се изви кръшно хоро. Гости на празника ни бяха Председателят на Комисията по култура, при Общински съвет Стара Загора, г-н Дарин Петков и г-н Гино Гинов – общински съветник от квартала и член на същата комисия. Искрено благодарим на колегите от АБ, в лицето на Гл. специалист г-жа Нанковска - за

 - 4 -

дървата за кладата, за осигурения човек - за запалването и гасенето на огъня. Дни след празника ни, на 08.03.- със заповед на кмета, бе въведена и забраната за провеждане на всякакви културни събития - на закрито и открито, на територията на всички институти, поради регистрирани случаи на КОВИД-19. Така, в условията на непозната за нас, усложнена епидемична обстановка се учехме да работим, като чрез радиото, телевизията и мобилните телефони се информирахме, предоставяхме информация на заинтересовани - при посещение следяхме за носене на лични предпазни маски, дезинфекция и дистанция, за да опазим здравето и живота, както на нас, на близките ни -така и на гражданите. В този период - ползвах и натрупания през годините платен отпуск, и един месец - неплатен, за да намаля финансовия недостиг в касата на читалището. През лятото, при спазване на всички противоепидемични мерки, след работното време на службите в АБ „Железник“, с които се помещаваме в една сграда, в различни дни, поединично, или по двама – трима, в залата на читалището идваха да репетират музикантите от оркестър „Стара Загора“ и гайдарите, които безвъзмездно участваха в празника ни. Времето на изолация използвахме и за набиране на народни песни от региона, с които да подновим репертоара на групата, както и за търсене на носии - сукмани, автентични престилки, колани, пафти. Чрез социалните мрежи, следяхме и за обяви, свързани с оборудване на читалището с мебели – втора употреба. Чрез тях поддържахме връзка и с колеги, и научавахме за всичко, което се случва в общината, страната и света. Регулярно се чувахме и поддържахме връзка по телефона, с всяка една от жените в състава, основно за - здравословното им състояние, или като поздрав, по повод лични и други календарни празници. Проведохме и няколко репетиции по телефона с деца, за подготовка и индивидуално участие, в онлайн конкурси. Противоепидемичните мерки периодично бяха разхлабвани, с решения на Министерския съвет и кмета на града, като в промеждутъците - се опитвахме да проведем някоя от планираните прояви. Месеци след началото на пандемията, при едно поредно разпущане - решихме на датата 22 юни, определена за Ден на

 - 5 -

българския фолклор, да проведем и Празника на палачинката, като ги обединим в един общ празник, свързващ силата на българския дух и магията на народното творчество, пренесени през вековете до нас - във време, в което изкуството и културата доказват силната си мощ, сплотени от фолклора. Изборът на датата не бе случаен, защото 22 юни е един предел на годината - лятното слънцестоене, което старите българи много са почитали и е в седмицата на Еньовден, известна, със своята тайнственост и магичност. От разговорите с колеги, участвали в минали издания на Празника на палачинката - НЧ “Отец Паисий“- кв. “Зора“, НЧ „Кольо Ганчев“ и читалищата в селата Могилово, Винарово и Рупките – община Чирпан, стана ясно, че на този етап не можем да го проведем, защото не можем да разчитаме със сигурност, на присъствие на участниците. Времето бе толкова динамично, ситуациите се променяха с дни, а трябваше да се съобразим и с това, че повечето от жените са възрастните хора и с хронични заболявания. Чрез сайта, поддържан от Отдел „Култура“ в общината, научавахме за проявите на различните културни институти в града, благодарение на което присъствахме и на един чудесен концерт. В разгара на лятото, на 30 юли, се организирахме и посетихме концерта на Общинския фолклорен ансамбъл „Загоре“, проведен на откритата сцена, във Форума „Августа Траяна“. Зажаднели за хубава музика и приятни емоции, след горещия юлски ден, на прохлада, „под звездите“, в продължение на два часа и половина се насладихме на изкуството на прекрасните певци, танцьори и музиканти от ансамбъл „Загоре“. На 23 август, се включихме в инициативата – „За децата на квартал „Железник“ – с любов“, като боядисахме пейките, люлките и пързалките от детската площадка, в едно от централните междублокови пространства, където провеждаме площадните прояви и празници - с боя, осигурена от АБ “Железник“.

 След шестмесечна изолация, на 3 септември, се събрахме с жените от ФГ “Огърлица“, в залата на читалището, при спазване на необходимите предпазни мерки и дистанция. Обсъдихме възможностите да се отзовем на поканите за участие, в онлайн-формата на Осемнадесетия Национален събор за автентичен

 - 6 -

 фолклор - „От извора - 2020“, село Труд, община Марица, област Пловдив и с програма на живо, по повод откриване новата сграда на читалището в Борилово. С голяма радост жените поеха ангажимента за изявите, при условие, че обстоятелствата позволят, уточнихме песните и след репетицията, със скромна почерпка отбелязахме рождения ден на Ели Петрова. На 17 септември, в девет часа, на празника на Св. София и дъщерите й Вяра, Надежда и Любов се събрахме в залата, където след кратко разпяване, записахме песните за онлайн участието - в село Труд. Специални благодарности към г-н Гино Гинов и Веселин Вътев, за „експресната“ помощ при звукозаписа. Веднага след това, потеглихме за празника в Борилово, където с китка народни песни, поздравихме жителите и гостите - с откриването на новото читалище. На 1 септември-Международния ден на музиката, поезията и възрастните хора, отново с контролирано присъствие в залата, проведохме Творческа среща с народния певец Таньо Йорданов, посветена на 95-годишнината на народната певица Петкана Захариева, на която има кръстена улица в квартал „Железник“. В приятна творческа атмосфера, жените от Фолклорна група „Огърлица“ споделиха хубави спомени за нея и работата й като редактор в Радио-Стара Загора, и основател на Ансамбъл „Зорница“. Вечерта завърши с нейни авторски песни, изпълнени от жените в залата – непринудено, седейки по местата си. Пети октомври - празника на Стара Загора и на квартала ни, носещ едно от имената на града – Железник, отбелязахме на 4 .10, с Празничен концерт на Общински фолклорен Ансамбъл „Загоре“. Проявата премина, при спазване на необходимите мерки - без традиционното, празнично хоро на площада.

 Окуражени от обстоятелствата - разговаряхме с колегите от село Труд, област Пловдив, относно организирания от тях онлайн-събор, възнамерявайки и ние да проведем за 1.11., онлайн-формат на Празника на талантите, с децата от детските градини. За съжаление, музикалните ръководители и учителите по места отговориха, че през лятото, а и преди това през годината - броят на децата в групите е бил променлив и непълен, и не могат да откликнат на поканата ни.

 - 7 -

 За Деня на народните будители - един от най-българските празници, в който изразяваме преклонение пред всички българи, посветили силите и живота си на нашата духовна и национална свобода и по повод 20-годишнината от създаването на - „Огърлица“, с жените–участнички в групата засадихме дръвчета в малкия „Железник“. За реализиране на инициативата, отново ни съдействаха г-н Гино Гинов, който осигури фиданките и г-жа Ст. Нанковска - с предварително изкопаните места, за което - от сърце им благодарим! Поради непредвидимата обстановка, тържеството за 20-годишнината на групата отложихме за 2021, и си пожелахме –„здраве и енергия, за по-нататъшното ни участие в „Огърлица“ и надеждата, че ще ни има“, че „тенденцията за завръщане на българите към корените си, ще продължи и при поколенията след нас, а посадените дръвчета ще станат столетни дъбове, които да красят и радват живущите в квартала и града ни!“ Денят приключи с чаша чай и вкусна катма - на открито, под чадърите. С изложба подредени блюда и кошнички с райски ябълки, и стихотворение за празника, участвахме в онлайн-формата на - „Райската ябълка - божествено красиво и вкусно изкушение“, организиран от НЧ “Стефан Генчев“ - Хрищени. Трудна и непредсказуема бе изминалата 2020 година. В борбата с вируса загубиха живота си много стойностни хора - разделихме се завинаги, с наши близки, приятели и колеги. Но от нея научихме много за жизнената ни потребност от социални контакти и това, че те никога няма да загубят своето значение, независимо от огромния скок на технологиите в дигиталното ни съвремие. Опитът, който натрупахме, промени измеренията ни за значимостта на здравето, - разбирането ни за това, как творческите срещи с изкуството и изяви сред единомишленици повдигат духа ни, както и това, че търсенето на пътеки един към друг ще продължи и занапред - в читалището, като храм на духовността!

Изготвил: Динка Генчева – Председател на НЧ “Железник-1988“